En dyb grav i isbjørneanlægget i Aalborg Zoo bliver nu fyldt op med jord, og der bliver sat et hegn op som sikkerhed i stedet, fortæller DR Nordjylland.

Det sker efter ulykken lørdag, hvor den ikke-fuldvoksne isbjørneunge Augo faldt i den fem et halvt meter dybe sikkerhedsgrav og brækkede begge forben, hvorefter den måtte aflives. Zoolog Jens Sigsgaard har ingen teorier om, hvordan Augo kunne være så uheldig at falde i i graven. Lige nu ligger dyret nedfrosset, men når det bliver genoptøet til obduktion, vil dets organer blive undersøgt; blandt andet om hjernen var sund og rask og om isbjørnen derfor var mentalt sund. - Men der er ingen grund til at tro, at isbjørnen fejlede noget mentalt, for den opførte sig fuldstændig normalt, siger zoologen til DR Nordjylland.